[{"text_idx": "#000003", "text": "Cyn y Pandemig roedd yr oedfa hwyrol yng Nghaersalem Caernarfon yn parhau yn sefydlog, roedd criw ychydig yn llai na\u2019r bore yn dod, ond nid oedd unrhyw fwriad i gael gwared ohono. Fodd bynnag, yn ystod y cyfnod clo setlwyd i mewn i batrwm o gynnal oedfa ar-lein yn y bore\u2019n unig ac felly wrth i ni ail afael mewn cyfarfodydd cyhoeddus llynedd roedd rhaid gofyn y cwestiwn: beth am yr oedfa hwyrol?"}, {"text_idx": "#000004", "text": "Yn reddfol roedd cael gwared a\u0302\u2019r oedfa hwyrol yn teimlo fel methiant, yn teimlo fel colli tir ac yn teimlo fel trai. Ond trwy ras Duw nid dyna yw stori Caersalem yn gyffredinol \u2013 mewn oes seciwlar rydym wedi cael y fraint o dystio i rywfaint o dwf eglwysig a bendith yn y blynyddoedd diwethaf. Felly sut oedd modd gadael fynd ar yr oedfa hwyrol heb iddo deimlo fel methiant? Neu, a bod yn onest, sut roedd peidio cynnal oedfa hwyrol heb deimlo\u2019n euog am y peth?!"}, {"text_idx": "#000005", "text": "Yn y diwedd daethom i heddwch gyda\u2019r penderfyniad am ddau reswm. Yn gyntaf, roeddem ni\u2019n ymwybodol iawn fod bywydau ein haelodau yn eithriadol o brysur \u2013 yn arbennig felly rheiny mewn swyddi proffesiynol, teuluoedd a phlant, ac aelodau oedd yn gofalu am deulu a chyfeillion bregus. I lawer roedd bywyd mor brysur nes bod pobl ddim yn cael cyfle i orffwys ac i gael Sabath go-iawn, ac mai rhan o\u2019r broblem oedd prysurdeb ein rhaglen ni fel eglwys. Yn hytrach na bod yn fendith, roedd rhaglen brysur bywyd yr eglwys ar adegau wedi dod yn faich. Wrth adael fynd ar yr oedfa hwyrol roeddem yn rhoi mwy o ofod yn yr wythnos i\u2019n haelodau gael gorffwys gyda theulu a ffrindiau."}, {"text_idx": "#000006", "text": "Ond yr ail reswm i ni fod a heddwch wrth gael gwared a\u2019r oedfa hwyrol oedd er mwyn clirio noson yn y dyddiadur er mwyn gwneud rhywbeth gwahanol a newydd. A dyna yw\u2019r datblygiad diweddaraf yn yr eglwys: noson \u2018Caru Caersalem\u2019, noson o hwyl, rhannu a chlywed lleisiau gwahanol o fewn yr eglwys ... mae\u2019n bopeth heblaw am oedfa."}, {"text_idx": "#000007", "text": "Ar un olwg mae\u2019n noson gymdeithasol gyda phaned, cacen a hyd yn oed gemau yn rhan ganolog. Fe\u2019i disgrifiwyd gan un person fel Clwb Ieuenctid i bobl sydd dal yn ifanc eu hysbryd! Ond byrdwn ysbrydol sydd tu o\u0302l y weledigaeth hefyd, sef creu gofod i ddatblygu\u2019r eglwys i fod yn wir gymuned ac yn fwy na dim ond cyfres o gyfarfodydd. Bydd yn noson fydd yn ceisio normaleiddio\u2019r arfer o siarad am sut mae Duw wedi bod ar waith yn ein bywyd. Moto y noson yw: \u201cDyma sut bydd pawb yn gwybod eich bod chi\u2019n ddilynwyr i mi, ac eich bod chi\u2019n caru\u2019ch gilydd.\u201d (Ioan 13.35)"}, {"text_idx": "#000008", "text": "Rhan bwysig arall o\u2019r weledigaeth yw ei fod yn cael ei drefnu a\u2019i gynnal gan aelodau o\u2019r eglwys sydd heb lawer o brofiad, neu ychydig o brofiad, o drefnu ac arwain o fewn yr eglwys. Hynny yw, mae\u2019r noson yn fwriadol agored i bobl brofi doniau a cheisio gweithredu\u2019n well yr egwyddor o offeiriadaeth yr holl saint. Ac felly nid ydw i fel Gweinidog nac unrhyw aelod arall o Di\u0302m Arwain yr eglwys yn cael bod a rhan yn y trefnu a\u2019r cynnal. I bobl sydd yn fy adnabod nid yw cymryd cam yn o\u0302l yn dod yn naturiol i mi, ond weithiau mae\u2019n rhaid i arweinwyr gymryd cam yn o\u0302l er mwyn creu gofod i eraill fedru camu i fyny a phrofi eu doniau mewn awyrgylch ddiogel."}, {"text_idx": "#000009", "text": "Arbrawf yw\u2019r noson ar hyn o bryd ac roedd y sesiwn gyntaf yn fendith, rydym am ei gynnal am rai wythnosau\u2019r tymor yma a chawn weld beth ddaw o\u2019r weledigaeth yn y dyfodol. Ond mae\u2019n ddameg dda yngly\u0302n a\u0302 sut mae gwneud penderfyniad anodd fel dirwyn yr oedfa hwyrol i ben yn gallu clirio gofod wedyn i Dduw wneud rhywbeth newydd ymhlith ei bobl."}, {"text_idx": "#000010", "text": "Os hoffech drafod cwestiynau mawr fel hyn am fywyd yr eglwys yn yr 2020au, mae fforwm i wneud ar raglen Gweithredu \u2013 gwybodaeth yma."}, {"text_idx": "#000013", "text": "Cyfrifiad 2021 \u2013 gwae fi fy myw mewn oes mor dreng?"}, {"text_idx": "#000014", "text": "Gwyddom i gyd i\u2019r ganran o Gristnogion sy\u2019n arfer eu ffydd leihau ers degawdau lawer, ond er hynny mae newid sylweddol yma o fewn ein diwylliant a\u2019n cyd-destun y mae angen i ni ei gydnabod..."}, {"text_idx": "#000015", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia..."}, {"text_idx": "#000016", "text": "Tanysgrifiwch i dderbyn ein hebyst misol am newyddion, digwyddiadau a mwy:"}]